พี่ตูนออกวิ่งวันที่ 2 จ.เชียงราย ท่ามกลางอากาศที่หนาวเย็น
นายอาทิวราห์ คงมาลัย หรือตูน บอดี้สแลม ทำการออกวิ่งจากบริษัท ทนาเกรนพอลลิซ จำกัด ตำบลเมืองพาน จังหวัดเชียงราย ไปตามถนนพหลโยธิน ในระยะทางที่กำหนด 14.5 กิโลเมตร ซึ่งยังคงมีบัวขาว บัญชาเมฆ ร่วมวิ่งเช่นเดิม โดยเมื่ออกวิ่งมาได้ระยะหนึ่งมีเด็กนักเรียนสวมใส่หมวกซานตาคลอสสีแดง จุดเทียนและร้องเพลงอวยพรพี่ตูน ซึ่งตูนก็ร่วมร้องเพลงและเต้นไปกับเสียงเพลง ทำให้เด็กๆ มีความสุขอย่างมาก นอกจากนี้เด็กได้มอบเงินเข้าโครงการก้าวคนละก้าวฯ

จากนั้นได้วิ่งผ่านหน้ามหาวิทยาลัยเทคโนโลยีราชมงคลล้านนา เชียงราย ตำบลทรายขาว อำเภอพาน โดยมีนักศึกษาของทางมหาวิทยาลัย ทำการแสดง กิ่งกะหร่า(ฟ้อนนก) ผู้แสดงการฟ้อนนกจะแต่งกายเลียนแบบนกยูง กรีดกรายร่ายรำแสดง จากนั้นได้รับมอบเงินจากสภานักศึกษาของทางมหาวิทยาลัยฯ จำนวน 100,000 บาท ที่นักศึกษารวมเงินกันและนำมามอบให้ ด้วยการพับเป็นโลโก้ของทางมหาวิทยาลัยฯ 

นอกจากนี้ยังได้ร่วมร้องเพลงกับนักศึกษาที่มาแสดงดนตรีสด ด้วยเพลงแสงสุดท้าย และยังได้รับเสื้อที่มีธนบัตรฉบับต่างๆ มาเย็บติดอีกด้วย ซึ่งจุดนี้ใช้เวลาไม่นานก็วิ่งออก เพื่อไปยังจุดพักโรงเรียนธารทองวิทยา(ป่ารวก)และออกวิ่งต่อไปยังวัดร่องขุ่นต่อไป